Thib wiz,
Jehová mni lo Jonás xin' Amitai,
nde nchab Dios lo xa':
—Pken wa Nínive yez ro ba,
nde kwez la yek re men yez ya por re xken xa',
tak axta lon mzin re jwan' narax ndli xa'.
Nde le' Jonás che'la mxen ned sa xyon' xa' lo Jehová,
mdola xa' mzin xa' yez Jope,
nde leja nda ro' ti bark nda Tarsis,
mdi'x xa' sa we bark xa' sin xa' Tarsis,
tya nda xon' xa' tij lo Jehová.
Sen' nzo xa' len' bark nzob lo nitto',
Jehová mtel' thi mbi toz mxyo'b lo nitto' nde ngok ti yalnathos toz lo nit,
zyasa mbli xa' xgab le' bark ched.
Zyasa re xa' nge sin' len' bark mzyeb toz xa',
nde kad tib xa' mbrez xa' lo dios xa' nde mblo'te xa' re jwan' nzo len' bark,
mblobi xa'y lo nitto',
sa xyax bark.
Le' Jonás zel'la' ndate mbla axta xan' bark tya ngox xa' nde sij toz mdat xa'.
Le' xa' nak xwan' bark ngwa xa' ten' naxyat Jonás nde nchab xa':
—¿Kwan nax lia ba lora mkal'?
¡Nabanka goche' nde brez lo Dios la!
Ta' tlat lazo' xa' na' nde tola' xa' na'.
Zyasa le' re xa' nge sin' len' bark nchab xa' lo re ta xa':
—Bike go' gax sa liben' nen' cho xis ndenke jwan' narax re'.
Lo sen' mblibe' re xa',
mbro' xob ke xis Jonás ndenke jwan' narax.
Zyasa nchab xa':
—Btej kwan ndliy ndenke jwan' narax re' xis na'.
¿Cho sin' nchap la,
nde cho le yez la?
¿Plo nak laz la?
¿Cho lo bin ndea?
Le' Jonás mkab:
—Na nak xa' Hebreo,
nde nzeb lazo'n Jehová,
Dios ndob lo be',
Xa' jwan' mdoxkwa' nitto' nde izyo.
Nde le' re mbi' ya mzyeb toz xa' nde nchab xa':
—¿Kwan naka ta nya jwan' mblia?
Nde mnela xa' ke Jonás nda xon' lo Jehová,
tak le'ga le' Jonás mdeja lo xa'.
Zyasa nchab xa':
—¿Cho kwan lino ná' lu sa kwexe nitto'?
Ma le' nitto' masra ndo yak nayi'.
Nde Jonás nchab lo xa':
—Bxen go' na nde blobi go' na lo nitto' sa kwexe nitto'.
Tak mnen ke na nchap yalke ta nde yalnathos toz re' xis go'.
Nde re mbi' ya mchal xa' se're xa' bark ro yux per nandlid xa' gan tak le' nitto' masra' nayi'.
Zyasa mbrez xa' lo Jehová nde nchab xa':
—Naya nya'b ná' loa Jehová,
ke na'luxta lu ná' por xken mbi' re' nde na'ke'd la yalke yek ná' ta kuj ná' mbi' re',
tez ngen cho yalke nchap xa' tak lu Jehová mblia xa ncholas la.
Nde mxen xa' Jonás,
mblobi xa' Jonás lo nitto' nde nitto' mbrexe,
ya na'ngaknayitra nitto'.
Zyasa mzeb toz lazo' re mbi' ya' Jehová,
nde mbij xa' ma' lo Jehová nde mda' xa' xki's xa' lo Jehová.
Mbayna le' Jehová ngenola ti mbel toz,
nde mdab mbel ya Jonás,
tya ngo Jonás len' mbel son wiz nde son yal'.
Lo sen' nzo Jonás len' mbel,
zyasa mdodi'sno Jonás Jehová,
Dios Jonás.
Nchab Jonás:
Sen' nabil toz nzo lazo'n mneke'n lo Jehová,
nde Xa' mkab lon.
Sen' nzon len' yalguj
mbrez na loa nde lu mbin xki's na.
Mblobia na axta rol nitto' ten' mas na's
nde tya mbix ndab re bde xis na.
Re bde nabi' toz jwan' mtel' la
mbrid ndaba xis na.
Axta mblin xgab,
ya mblo'tala lu na,
per tenye ta naka,
xgab na nak twi'ga na yodo' nayon chan' la.
Dib ben na mbla len' nit,
axta plo mas na's len' nit ngotun.
Re bxin nzo len' nit mchaldaba yek na.
Mblan axta xan' re yi' len' nitto',
nde tibtane mtow'yoy na tya,
nangentra mod ryo'ten
per lu,
naban na mblotea na len' ba',
Jehová Dios na.
Sen' nda yajla na,
zyara mtela's na lu,
Jehová,
nde mzin xki's na loa,
ten' ndob yodo' nayon chan' la.
Re men ndli lazo'n re mnab jwan' ngen kwan ak li,
ntab xa' yalwen chan' Dios.
Per na dib nzo lazo'n guj na ma' par tan dyux loa,
nde lin jwan' mke' yek na loa.
Ben'ta lu Jehová,
tak tola'a men.
Nde Jehová mblo ned mbel ya ro yux,
nde tya ngu's ma' Jonás.
Mbere mni Jehová lo Jonás tedib gob,
nchab Xa':
—Pken wa Nínive yez ro,
ya chez la lo re xa',
re jwan' tej na loa.
Nde Jonás mxen ned nda yez Nínive xata nchab Jehová lo Jonás.
Nde yez Nínive naka yez ro,
son wiz tye men sa rid ndab men dib len' yez.
Nde ndobte Jonás mkete xa' dib ti wiz len' yez,
mbrezyaj xa' lo re men,
nchab xa':
—Naya len' ti cho' wiz,
Dios lux yez Nínive.
Zyasa reta xa' yez Nínive mbli lazo' xa' Dios nde mbli xa' yalze nde reta xa' ngok lar naba'd,
le'y re xa' ro nde le'y re xa' bix.
Nde sen' mzin di's ya lo rey yez Nínive,
mdoli xa' ten' ndob xa' mblo'te xa' lar wen nok xa' nde ngok xa' lar nabad nde mdob xa' lo diloki.
Zyasa mnibe' xa' kon re ta nak sin' xa' lo dib yez Nínive,
nchab xa':
—Reta men na'wad nek lud jwan' nde taga re ma',
xa nak ngon nde xa nak mbakxil',
na'tad go' jwan' wa ma',
ngen cho wa nde ngen cho gu nit.
Le' go' ndablo li jwan' re',
gok go' lar naba'd,
reta men nde ma'.
Nde brez go' lo Dios dib nzo lazo' go',
bla' go' re jwan' narax nak go' nde re yalwan' ndli go'.
Ta' adi'sa tyal yek Dios tse' Xa' xgab Xa' nde ta' tlat lazo' Xa' na' sa naluxta Xa' na'.
Zyasa mbwi' Dios re jwan' mbli re xa' Nínive,
mbla' xa' re jwan' narax nak xa'.
Nde mpse' Dios xgab Dios,
na'ntel'ta Xa' re jwan' nchab Xa' tel' Xa',
nde na'ndluxta Xa' Nínive.
Zyasa Jonás nambro'tirta lazon' jwan' na,
nde nayi' toz xa' lo ta na'ndluxta Dios yez ya.
Tamod sa mdodi'sno Jonás Jehová,
nchab Jonás:
—Wi' nea,
Jehová,
¿cho najwan'nada nin loa,
sen' ben' nzon las na?
Jwan' nasa mken na mxon' na ndan yez Tarsis,
tak mnen ke lu nak Dios ndlat lazo'a men,
nabe'z nak la nde sow' nxi lazo'a,
naro toz yalwen chan' la,
nde ntse'a xgabla nandluxta la men.
Jwan' na naya,
nyab na loa Jehová,
bij na,
tak na,
mas jwin gaj na ke ban na.
Zyasa Jehová mkab:
—¿Cho wen ndlya ndyak la,
ta nayi' toz la ba?
Nde mbro' Jonás yez ya,
nda xa' lad ned nched ke wiz,
tya mtoxkwa' xa' ti ramad nde mdob xa',
mkal xa' len' ney,
sa wi' xa' nen' kwan tyak yez ya.
Jehová Dios mbli mxyen thi lus yej ta' xkal yek Jonás sa yal lazo' xa'.
Zyasa nale toz ngo lazo' Jonás por lus yej ya.
Per sen' nda tuxni tedib wiz,
Dios mbli mbla ti ngan xan' lus yej nde mtokwiz ma'y.
Nde sen' mke be,
Dios mtel' thi mbi nazo' toz,
nde mbla gal' be yek Jonás,
zyasa mkow xa' nde nchola's xa' gaj xa',
nchab xa':
—Mas jwin gaj na ke ban na.
Nde nchab Dios lo Jonás:
—¿Cho wen ta nayi'a ba ndyak la,
lo ta mbiz lus yeja?
Jonás mkab:
—¡Mnen kwan ndliy nayi'n,
axta gaj na lo xyan!
Nde nchab Jehová:
—Lu nke' toz lazo'a lus yej ta namxen'ta la nde namdosin'ta loa.
Ben'ta tib len' yal' mxyen na nde tedib len' yal' mbluxa.
¿Mbay na,
cho na'lyatta lazo'n Nínive,
yez ro jwan' nzo masra thib ayo' nzo tib gal mil men,
xa' jwan' na'nyed kwan nak jwan' gal' nde kwan nak jwan' narax nde ten' nzo bro toz ma'?